शाहजहांपुर : अधजली, नग्न अवस्था में मिली स्नातक की छात्रा, मामला दर्ज
शाहजहांपुर: उत्तर प्रदेश के शाहजहांपुर जिले में संदिग्ध परिस्थितियों में कॉलेज से गायब होने के बाद स्नातक की छात्रा अधजली हुई एवं नग्न अवस्था में राज मार्ग के किनारे मिली, जिसे गंभीर हालत में लखनऊ रेफर किया गया है।
पुलिस के अनुसार छात्रा के पिता की तहरीर पर मामला दर्ज कर लिया गया है और घटना की जांच की जा रही है।
पुलिस अधीक्षक एस आनंद ने मंगलवार को बताया कि शहर के ही एक कॉलेज में स्नातक में पढ़ने वाली छात्रा लखनऊ-बरेली राजमार्ग पर नगरिया मोड़ के पास खेतों में नग्न अवस्था में मिली है।
उन्होंने बताया कि 'छात्रा 15 दिन में एक बार अपने पिता के साथ कॉलेज कक्षा करने आती थी और सोमवार को वह अपने पिता के साथ बरेली मोड़ स्थित स्वामी सुकदेवानंद पोस्ट ग्रेजुएट कॉलेज में पढ़ने के लिए आई। छात्रा का पिता कॉलेज के बाहर बैठा रहा जबकि छात्रा पढ़ने के लिए कॉलेज में चली गई।'
उन्होंने बताया की जानकारी के मुताबिक, ‘‘जब तीन बजे तक छात्रा वापस नहीं आई तो उसके पिता ने तलाश शुरू की। इस बीच छात्रा के पिता को किसी ने सूचना दी की उसकी बेटी नगरिया मोड़ के पास जली हुई अवस्था में पड़ी है और पुलिस उसे मेडिकल कॉलेज ला रही है।’’
एसपी के मुताबिक पुलिस अधिकारी तथा मजिस्ट्रेट द्वारा छात्रा के बयान लेने का काफी प्रयास किया गया परंतु वह बोल नहीं सकी।
उन्होंने बताया कि छात्रा काफी जल गई है, ऐसे में उसे बेहतर इलाज के लिए लखनऊ रेफर कर दिया गया है।
छात्रा के पिता ने पत्रकारों को बताया,'वह खुद अचंभित हैं क्योंकि बेटी कभी अकेले कॉलेज नहीं आई और अगर हमें कोई काम होता था तो बेटी आने के लिए मना कर देती थी। सप्ताह या 15 दिन में वह बेटी को लेकर आते थे और कॉलेज के बाहर बैठकर उसका इंतजार करते थे और पढ़ाई पूरी होने के बाद वह खुद बेटी को लेकर गांव तक जाते थे।'
गंभीर रुप से जली छात्रा थाना जलालाबाद के एक गांव की निवासी है और वहीं से शाहजहांपुर के इस कॉलेज में पढ़ने आती थी।
पुलिस महानिरीक्षक राजेश कुमार पांडे ने सोमवार देर रात को छात्रा को देखने के साथ ही घटनास्थल का निरीक्षण किया।
गौरतलब है कि मुमुक्षु आश्रम के अंतर्गत संचालित होने वाले स्वामी सुकदेवानंद पोस्ट ग्रेजुएट कॉलेज के अधिष्ठाता पूर्व केंद्रीय गृह राज्य मंत्री स्वामी चिन्मयानंद हैं।
बलिया: किशोरी के साथ बलात्कार के आरोपी को पुलिस ने गिरफ़्तार कर जेल भेजा
बलिया: बलिया जिले के गड़वार थाना क्षेत्र के एक ग्राम में किशोरी के साथ कथित बलात्कार के मामले में पुलिस ने आरोपी पड़ोसी युवक को सोमवार को गिरफ्तार कर जेल भेज दिया है ।
गड़वार थाना के प्रभारी राजीव सिंह ने मंगलवार को बताया कि गड़वार थाना क्षेत्र के एक ग्राम में 12 वर्षीय किशोरी के साथ गत 18 फरवरी की रात को उसके पड़ोसी पवन (18) ने कथित रूप से बलात्कार किया ।
उन्होंने बताया कि इस मामले में किशोरी की माँ की शिकायत पर पवन के विरुद्ध भारतीय दंड संहिता व पाक्सो एक्ट की सुसंगत धारा में नामजद मुकदमा दर्ज किया गया है।
थाना प्रभारी ने बताया कि पुलिस ने आज किशोरी को मेडिकल जांच के लिए जिला अस्पताल भेज दिया है ।
प्रतापगढ़ : किशोरी के साथ दुष्कर्म का आरोपी गिरफ़्तार
प्रतापगढ़ : प्रतापगढ़ जिले की थाना कंधई पुलिस ने क्षेत्र के एक गांव में किशोरी के साथ दुष्कर्म करने के आरोप में एक व्यक्ति को गिरफ्तार किया है।
थाना प्रभारी निरीक्षक महेंद्र सिंह ने बताया कि क्षेत्र के एक गाँव की 14 वर्षीय किशोरी रविवार की देर शाम शौच के लिए घर से निकली थी, और उसकी दौरान पड़ोसी गाँव के संजय कुमार (35) ने उसके साथ दुष्कर्म किया,और जान से मारने की धमकी देते हुए फरार हो गया।
उन्होंने बताया कि किशोरी ने घर पहुंच कर अपनी माँ को घटना से अवगत कराया। पिता की तहरीर पर आरोपी संजय के विरुद्ध सुसंगत धाराओं में केस दर्ज कर सोमवार को उसे गिरफ्तार कर लिया गया।
उन्नाव पीड़िता से मिलने जा रहे भीम आर्मी प्रमुख को रोका गया
कानपुर: उन्नाव पीड़िता से मिलने जा रहे भीम आर्मी प्रमुख चंद्रशेखर आजाद को पुलिस ने पीड़िता से मिलने से रोका जिसके बाद वह अपने समर्थकों के साथ धरने पर बैठ गये।
आधिकारिक सूत्रों ने बताया कि आजाद और उनके समर्थकों को गंगा बैराज पर रोका गया। सोमवार को वह अपने समर्थकों के साथ उन्नाव पीड़िता से मिलने सर्वोदय नगर स्थित एक निजी अस्पताल जा रहे थे।
कानपुर परिक्षेत्र के पुलिस महानिरीक्षक मोहित अग्रवाल ने बताया कि भीम आर्मी के प्रमुख चंद्रशेखर और उनके समर्थकों को गंगा बैराज पर रोका गया जब वे काकादेव के एक निजी अस्पताल में लड़की से मिलने के लिए जा रहे थे।
उन्होंने बताया कि आजाद और उनके समर्थकों को लड़की से मिलने की इजाजत नहीं दी गई क्योंकि अस्पताल में भीड़भाड़ से संक्रमण हो सकता है और पीड़िता के लिए गंभीर खतरा हो सकता है ।
अस्पताल जाने की इजाजत न मिलने से नाराज आजाद और उनके समर्थक धरने पर बैठ गये, बाद में उन्होंने मजिस्ट्रेट को ज्ञापन दिया और वहां से चले गये ।
भीम आर्मी प्रमुख ने लड़की को नई दिल्ली के अखिल भारतीय आयुर्विज्ञान संस्थान में भर्ती किये जाने तथा मामले की सीबीआई जांच की मांग की ।
पत्रकारों से बातचीत करते हुये आजाद ने कहा कि जिस तरह से प्रशासन ने उन्हें रोकने के लिए पुलिस की तैनाती की, उसी तरह की व्यवस्था अपराधियों को रोकने के लिए की जानी चाहिए ताकि राज्य में अपराध दर में कमी आ सके।
गौरतलब है कि उन्नाव के असोहा थाना इलाके के एक गांव में बुधवार शाम खेतों पर गयीं तीन दलित किशोरियां अचेत पाईं गईं थीं , इन्हें सामुदायिक स्वास्थ्य केंद्र ले जाया गया था,जहां चिकित्सकों ने दो लड़कियों को मृत घोषित कर दिया, जबकि तीसरी की हालत गंभीर देखकर उसे उन्नाव के अस्पताल ले जाया गया और बाद में कानपुर रेफर कर दिया गया। तीसरी किशोरी की हालत अब स्थिर बतायी जाती है ।
इस मामले में एक आरोपी को गिरफ्तार किया गया है।
विपक्ष ने सरकार को घेरा, योगी ने कहा- महिलाओं की सुरक्षा व सम्मान के लिए कटिबद्ध
लखनऊ: उन्नाव जिले में दो दलित किशोरियों के संदिग्ध परिस्थितियों में मृत पाये जाने और राज्य के प्रमुख विपक्षी दलों द्वारा इस मामले में सरकार को कठघरे में खड़ा किये जाने के बीच उत्तर प्रदेश के मुख्यमंत्री योगी आदित्यनाथ ने कहा कि राज्य सरकार महिलाओं की सुरक्षा एवं उनका आत्मसम्मान सुनिश्चित करने के लिए कटिबद्ध है।
मंगलवार को जारी सरकारी बयान के अनुसार, मुख्यमंत्री के सरकारी आवास पर 'मिशन शक्ति' की प्रगति और इसके दूसरे चरण के संदर्भ में प्रस्तुतीकरण के अवलोकन के बाद योगी आदित्यनाथ ने यह बात कही।
योगी ने सभी जिलों में अपर पुलिस अधीक्षक के नेतृत्व में एक रिपोर्टिंग चौकी स्थापित करने के निर्देश दिए, जहां महिलाओं के खिलाफ होने वाले अपराधों के सम्बन्ध में सूचना दर्ज कर त्वरित कार्यवाही सुनिश्चित की जाएगी।
इस मामले को लेकर विधानसभा में बहुजन समाज पार्टी (बसपा) ने सदन की कार्यवाही स्थगित कर चर्चा कराये जाने की मांग की और सरकार के जवाब से असंतुष्ट होकर सदन से बहिर्गमन किया। समाजवादी पार्टी तथा कांग्रेस ने भी इस मामले को लेकर सरकार पर निशाना साधा।
विधानसभा में वित्तीय वर्ष 2021-22 का बजट पेश किये जाने के बाद नेता प्रतिपक्ष राम गोविंद चौधरी और बसपा विधायक दल के नेता लालजी वर्मा तथा कांग्रेस विधायक दल की नेता आराधना मिश्रा ने बजट में महिलाओं की सुरक्षा को लेकर कोई प्रावधान न किये जाने का भी आरोप लगाया था।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक 1430 वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva